Συνήθως η οξεία σκωληκοειδίτιδα ξεκινάει με σχετικά άτυπα συμπτώματα. Ο ασθενής μπορεί να αισθάνεται αδιαθεσία, ανορεξία, ναυτία και ήπιο πόνο στην περιοχή γύρω από τον ομφαλό. Όσο η φλεγμονή εξελίσσεται, τις επόμενες ώρες ο πόνος εγκαθίσταται πάνω από τη σκωληκοειδή απόφυση, δηλαδή κάτω δεξιά από τον ομφαλό. Μπορεί να εμφανιστεί δεκατική πυρετική κίνηση, ή πυρετός που σημαίνει επιδείνωση της φλεγμονής. Ο πόνος γίνεται όλο και πιο δυνατός και η κοιλιά σκληραίνει και γίνεται πολύ ευαίσθητη στην ψηλάφηση. Αν δεν αντιμετωπιστεί εγκαίρως η οξεία σκωληκοειδίτιδα μπορεί να οδηγηθεί σε απόστημα, διάτρηση, περιτονίτιδα και σήψη, θέτοντας σε κίνδυνο ακόμα και τη ζωή του ασθενούς.